CLXXXIX.  Privilegium pro ecclesia S. Mariae Branensi   (Anno 1147, Maio.) [HUGO,  Annal. Praem.,  I, 322.]
Author: Eugenius III

EUGENIUS episcopus, servus servorum Dei, dilectis filiis PETRO abbati ecclesiae Beatae Mariae et Sancti Evodii de Brana, ejusque fratribus tam praesentibus quam futuris regularem vitam professis, in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Quapropter, dilecti in Domino filii, vestris justis postulationibus clementer annuimus et praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis Deo propitio poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: Homines videlicet, capitales, vineas, vinaria, vinatica, census et terragia, et quidquid habetis in castro Branae , totam villam Vacinni , excepta terra Sancti Medardi, terram Spiritelli , censum apud Converellam , decem solidos et quamdam culturam, totam decimam de curia Macenorum , quatuor sextarios frumenti de molendino Hugonis filii Radulphi apud montem Sanctae Mariae , quatuor sextarios frumenti de mina et censu, apud Quincy census, apud Yoniam , decem solidos censuales et septem de hospitibus, et reditus avenae et terragium. Apud Cerseolium , altare et totam decimam in culveris Domini ipsius villae, vineas, terras arabiles et molendinum. Apud Limet , vineas et vinaticum. Apud Legiam , census et terragium. In decima de Cury , modium frumenti. Apud Cremella census; apud Villers census et terragium; apud Bestisi , census; apud Villare super Axonam vinaticum, census et terragium. Apud Arseium , vinaticum et census; apud Ducellum census, terragium et vinaticum; apud Curcellas census, terragium et vinaticum et pratum; apud Brainellam vinaticum, census et terragium et prata et torcular; apud Ay census et fraxinum, quatuor sextarios frumenti, in quodam molendino redecimationem dominii castri Branae, vini, vinearum, torcularium, et vinaticorum suorum, et totius annonae in furnis videlicet, in molendinis, in propriis agriculturis, in terragiis, in reditu avenae et feni, et redecimationem totius annonae trium villarum, scilicet Villers et Villae mediae, et in avena quae ei pro usu nemoris debet, ita videlicet ut ubicunque dominii possessio transferatur praedictae ecclesiae, sua redecimatio reservetur, et quidquid habebat in piscatione molendinorum Branae. Curiam de Brueriis cum pertinentiis suis; molendinum de Joi ; decimam et terragia et census quarumdam culturarum de ecclesia Sancti Petri de Hannon ad censum quinque solidorum. Hoc etiam ab eodem domino concessum est vobis ut omnes feodati sui de feodiis suis, quae ab eo tenebant, licenter vobis eleemosynas facerent. Quartam partem pascuarum de Granges et terras arabiles tres Ancy unum molendinum, duas partes magnae decimae de Blansi terras arabiles, vineas, molendinum, pratum, et nemus. Totam curiam de Sarteas et quidquid pertinet ad illam curiam; quartam partem decimae de Vailly . Apud Vergeli census; curiam de Curtialt , et quidquid ad ipsam curiam pertinet in Suessionensi civitate, modium salis, et modium vini et decem solidos censuales. In Laudunensi episcopatu duo molendina et terram arabilem quam dedit vobis Bartholomaeus episcopus ad censum duodecim nummorum. Apud Bergam quinque millia allecium et decem pondera caseorum. Sane laborum vestrorum quos propriis manibus aut sumptibus colitis, sive de nutrimentis vestrorum animalium, nullus omnino a vobis decimas exigere praesumat. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesanorum episcoporum canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Datum Parisiis per manum Hugonis presbyteri cardinalis, agentis vicem domni Guidonis sanctae Romanae Ecclesiae diaconi cardinalis et cancellarii, mensis Maii, indictione X, Incarnationis Dominicae anno 1147, pontificatus vero domni Eugenii papae III anno tertio.

Notes: ( Braine ) ( Vassenis ) ( Espretelle ) ( Couvrelles ) ( la cour des Moines ) ( Mont Notre-Dame ) ( Quency ) ( Joagne ) ( Cerseuil ) ( Lymé ) (Luy) ( Cuiry ) ( Cramaille ) ( Villers ) ( Betisi ) ( Villers-sur-Ayne ) ( Pontarcy ) ( Duisels ) ( Courcelles ) ( Brenel ) ( Ay ) ( Bruyères ) ( Jouy ) ( Hasnon ) ( Grangias ) ( port d' Ancy ) ( Blansy ) ( Sertiaux ) ( Vaissy ) ( Vergely ) ( Curtiaux )